CSS วางเป้ารายได้ปี 61 โตแตะ 5 พันลบ. หลังเศรษฐกิจฟื้นตัว-ลุยประมูลงานใหม่ต่อเนื่อง
CSS วางเป้ารายได้ปี 61 โตแตะ 5 พันลบ. หลังเศรษฐกิจฟื้นตัว-ลุยประมูลงานใหม่ต่อเนื่อง พร้อมทยอยรับรู้รายได้จาก backlog มูลค่า 1.8 พันลบ.
28 ก.พ. 2561

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า บริษัทตั้งเป้าหมายรายได้ปี 61 เติบโตไม่ต่ำกว่า 10% หรือ 5,000 ล้านบาท เนื่องจากจะทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 1,800 ล้านบาท และมีแผนเข้าประมูลงานใหม่ๆ เข้ามาเติมอย่างต่อเนื่อง
นอกจากนี้ยังมองว่าทิศทางของบริษัทในปีนี้มีแนวโน้มเป็นขาขึ้น โดยมีตัวแปรสำคัญจากการลงทุนของภาครัฐในโครงสร้างพื้นฐาน ซึ่งเป็นตัวขับเคลื่อนเศรษฐกิจภายในประเทศให้ฟื้นตัวอันเกี่ยวเนื่องไปถึงภาคเอกชน ถือเป็นสัญญาณที่ดีต่อบริษัทฯ ทำให้มีโอกาสได้งานใหม่ๆ ทั้งในส่วนของงานโทรคมนาคมและเทรดดิ้งเข้ามาอย่างต่อเนื่อง